3. pielikums

Ministru kabineta

2016. gada 1. marta

noteikumiem Nr. 131

**Objekta rūpniecisko avāriju novēršanas politikas dokuments un programma**

**I. Informācija, kas iekļaujama rūpniecisko avāriju novēršanas politikas dokumentā**

1. Rūpniecisko avāriju novēršanas politikas dokumentā apraksta atbildīgās personas vispārējos īstermiņa un ilgtermiņa mērķus, darbības principus un uzdevumus, lai nepārtraukti uzlabotu drošības pārvaldības sistēmas darbību, rūpniecisko avāriju risku kontroli un nodrošinātu augstu aizsardzības līmeni šādu avāriju gadījumos, tai skaitā:

1.1. noteiktu darbinieku pienākumus un atbildību un nodrošinātu atbilstošu darbinieku kvalifikāciju un apmācību (īpaši drošības pārvaldības sistēmā un rūpniecisko avāriju likvidēšanā iesaistītajiem darbiniekiem);

1.2. nodrošinātu rūpnieciskās avārijas riska faktoru identificēšanu, to bīstamības noteikšanu un rūpniecisko avāriju iespējamo seku smaguma un to iespējamības novērtēšanu;

1.3. nodrošinātu tehnoloģiskā procesa drošību, tai skaitā trauksmes sistēmu un tehnoloģisko iekārtu apstādināšanas ierīču pieejamību, ņemot vērā paraugpraksi tehnoloģiskā procesa kontroles un vadības jomā, nolietoto tehnoloģisko iekārtu nomaiņu ar atbilstošām, modernākām un drošākām iekārtām un ierīcēm un objekta apziņošanu, kā arī laikus izstrādātu, pieņemtu un grozītu attiecīgās instrukcijas;

1.4. īstenotu cilvēkam un videi drošu tehnoloģisko iekārtu, glabātavu vai citu būvju plānošanu, projektēšanu, būvniecību un ekspluatāciju, ja objektā paredzētas izmaiņas vai tiek plānots jauns objekts;

1.5. nodrošinātu avārijgatavības plānošanu un atbilstošus resursus šo plānu īstenošanai, kā arī laikus izstrādātu, pieņemtu, pārbaudītu (tai skaitā praktiskās mācībās) un grozītu attiecīgos rīcības plānus;

1.6. nodrošinātu sistemātisku objekta darbības, drošības pārvaldības (tai skaitā kļūdu reģistrēšanas) sistēmas un avārijgatavības uzraudzību, vērtējot, vai tās atbilst objekta rūpniecisko avāriju novēršanas politikas dokumentā norādītajiem īstermiņa un ilgtermiņa mērķiem, lietojot drošības prasību izpildes indikatorus;

1.7. veiktu sistemātisku rūpniecisko avāriju novēršanas politikas un drošības sistēmas auditu un dokumentētu pārskatīšanu, kuru veic objekta vadība, lai nodrošinātu šīs politikas un sistēmas piemērotību, efektivitāti un pilnveidošanu, ņemot vērā auditā un pārskatīšanā konstatēto, tai skaitā attiecībā uz nepieciešamajiem uzlabojumiem.

**II. Informācija, kas iekļaujama rūpniecisko avāriju novēršanas programmā**

2. Rūpniecisko avāriju novēršanas programmā iekļauj:

2.1. objekta vispārēju raksturojumu, tai skaitā objekta nosaukumu un atrašanās vietas adresi, kā arī zemesgabala kadastrālo apzīmējumu;

2.2. objekta rūpniecisko avāriju novēršanas politikas dokumentu;

2.3. objekta darba organizācija un vadības sistēmas, tai skaitā drošības pārvaldības sistēmas, aprakstu un kodolīgu raksturojumu;

2.4. informāciju par nepieciešamajiem un pieejamajiem resursiem un pasākumiem rūpniecisko avāriju riska novēršanai vai samazināšanai, kā arī avāriju seku likvidēšanai un ietekmes uz cilvēka veselību un vidi samazināšanai, kā arī vides atjaunošanai pēc rūpnieciskās avārijas;

2.5. dokumentāciju un izvērtējumus, kas liecinātu par atbilstošu rūpniecisko avāriju novēršanas politikas īstenošanu objektā.

3. Objekta vispārējā raksturojumā norāda:

3.1. īsu informāciju par objekta apkārtni, norādot teritorijas, kurām var tikt nodarīts kaitējums rūpnieciskās avārijas gadījumā, kā arī iespējamos domino efektus ar citiem objektiem vai darbības vietām;

3.2. bīstamās vielas un to klasifikāciju saskaņā ar regulu Nr. 1272/2008 vai sniedz apstiprinājumu, ka attiecībā uz bīstamajām vielām objektā nav notikušas izmaiņas salīdzinājumā ar Valsts vides dienestam iesniegtajā iesniegumā norādīto;

3.3. objektā izmantotās bīstamās iekārtas un citas tehnoloģiskās iekārtas, būves un vietas, kur tiek veiktas darbības vai uzglabātas bīstamās vielas, un bīstamo vielu daudzumu tajās, kā arī galvenos tehnoloģiskos procesus, tehniskos paņēmienus un veicamās darbības.

4. Informācijā par drošības pārvaldības sistēmu un rūpniecisko avāriju riska samazināšanas pasākumiem un resursiem objektā raksturo:

4.1. drošības pārvaldības organizatorisko struktūru, darbinieku pienākumus un atbildību, paredzot citu komersantu iesaistīšanu un viņu darbinieku pienākumus un atbildību;

4.2. darbinieku izglītību, kvalifikāciju, apmācību un instruktāžu, īpaši norādot:

4.2.1. informāciju par atbildīgo darbinieku (speciālistu) izglītību un kvalifikāciju, ja normatīvie akti nosaka prasības par izglītību vai apmācību, piemēram, pirmās palīdzības sniegšanā, atbildīgajam par ugunsdrošību, darba aizsardzības speciālistam;

4.2.2. nevēlamu notikumu un rūpniecisko avāriju ierobežošanā un likvidēšanā iesaistāmajiem darbiniekiem veikto un paredzēto teorētisko un praktisko apmācību;

4.3. kārtību, kādā sistemātiski nosaka rūpnieciskās avārijas riska faktorus un iespējamos nevēlamos notikumus, kas var rasties normālas ekspluatācijas, tehniskās apkopes, atjaunošanas vai pārbūves gaitā, nekontrolētu tehnoloģisko procesu vai darbību gadījumos atkarībā no attiecīgo darbību specifikas vai apjoma, vai izmantojamo bīstamo vielu īpašībām un ņemot vērā arī citu komersantu veicamās darbības;

4.4. rūpniecisko avāriju riska samazināšanas pasākumus objekta ekspluatācijas, tehniskās apkopes, atjaunošanas vai pārbūves laikā atbilstoši darbību specifikai un izmantojamo bīstamo vielu īpašībām un daudzumam, tai skaitā pasākumus nolietoto tehnoloģisko iekārtu nomaiņai ar atbilstošām, modernākām un drošākām iekārtām un ierīcēm;

4.5. informāciju par tehnoloģisko procesu kontroli un drošību:

4.5.1. prasības tehnoloģisko procesu drošībai, tai skaitā instrukcijas par iekārtu un tehnoloģisko procesu ekspluatācijas drošību, iekārtu un tehnoloģisko procesu drošību tehniskās apkopes gaitā un darbības drošu pagaidu pārtraukšanu;

4.5.2. kontroliekārtu, mērinstrumentu, ugunsgrēka atklāšanas un trauksmes un citu brīdinājuma sistēmu, kā arī tehnoloģisko iekārtu apstādināšanas ierīču īsu raksturojumu;

4.6. kārtību, kādā plāno tehnoloģiskā procesa vai citas izmaiņas, piemēram, noliktavu vai iekārtu projektēšanu, kā arī informāciju par rūpniecisko avāriju riska faktoriem un šī riska samazināšanas pasākumiem, kas veicami būvdarbu laikā;

4.7. rūpnieciskās avārijas iespējamības un šādas avārijas seku apjoma un smaguma izvērtējumu;

4.8. kārtību, kādā dokumentē informāciju par kļūdām drošības sistēmā (tai skaitā par drošības vai aizsardzības pasākumu neefektivitāti, nevēlamiem notikumiem vai rūpnieciskām avārijām) un informē par tām valsts institūcijas;

4.9. kārtību, kādā sagatavo, apstiprina, precizē un pārbauda praksē (arī rīkojot mācības) plānus rīcībai rūpnieciskās avārijas vai katastrofas gadījumā;

4.10. kārtību, kādā saskaņā ar objekta civilās aizsardzības plānu atbildīgā persona sadarbībā ar Valsts ugunsdzēsības un glābšanas dienestu un citiem glābšanas un avārijas dienestiem veic reaģēšanas un seku likvidēšanas pasākumus nevēlamu notikumu vai rūpniecisko avāriju gadījumos, kā arī plāno un īsteno preventīvos pasākumus iespējamo avāriju seku samazināšanai, ierobežošanai vai likvidēšanai;

4.11. preventīvos, reaģēšanas un seku likvidēšanas pasākumus, kas veicami nevēlamu notikumu vai rūpniecisko avāriju gadījumos;

4.12. kārtību, kādā atbildīgā persona izmeklē un izvērtē nevēlamus notikumus, nelaimes gadījumus vai rūpnieciskās avārijas, nodrošina avārijas rezultātā piesārņotās vietas izpēti, sanāciju un vides atjaunošanu, kā arī veic uzlabojumus, lai novērstu rūpnieciskās avārijas atkārtošanos;

4.13. pasākumus ārējo riska faktoru iespējamās nevēlamās ietekmes, tai skaitā domino efekta, samazināšanai;

4.14. iekārtas, materiālās rezerves un citus resursus, kas nepieciešami rūpniecisko avāriju riska samazināšanas pasākumu izpildei;

4.15. veikto un paredzēto riska samazināšanas pasākumu (tai skaitā izvērtējot, vai tiek veikta tehnisko un organizatorisko kļūdu reģistrēšana, izmeklēšana un ziņošana par tām) un objekta drošības pārvaldības sistēmas atbilstību šiem noteikumiem un efektivitātes novērtējumu, kā arī kārtību, kādā šo atbilstību un efektivitāti sistemātiski izvērtē un veic nepieciešamos uzlabojumus;

4.16. kārtību, kādā sistemātiski izvērtē, precizē un papildina rūpniecisko avāriju novēršanas programmu.

5. Rūpniecisko avāriju novēršanas programmai pievieno:

5.1. ilgtermiņa un īstermiņa rūpniecisko avāriju riska samazināšanas pasākumu plānu;

5.2. objekta plānu ar galveno tehnoloģisko būvju, bīstamo vielu, ugunsdzēsības ūdens ņemšanas vietu, ārpus telpām uzstādīto trauksmes izziņošanas iekārtu un evakuācijas izeju izvietojumu;

5.3. rīkojumu sarakstu par drošības pārvaldības sistēmā iesaistīto darbinieku norīkošanu un norādes par iekšējiem normatīvajiem aktiem, kas nosaka viņu pienākumus un atbildību, ja nepieciešams;

5.4. darbinieku teorētiskās un praktiskās apmācības programmas vai citu atbilstošu dokumentāciju;

5.5. informāciju par līgumiem ar citiem komersantiem, kas iesaistīti objekta drošības pārvaldības sistēmā;

5.6. tehnoloģisko procesu drošības, ugunsdrošības, darba un vides aizsardzības instrukciju sarakstu;

5.7. attiecībā uz pārbūvējamām vai jaunbūvējamām iekārtām vai būvēm – to normatīvo aktu (tai skaitā standartu) un dokumentu sarakstu, uz kuriem pamatojoties projektētas un tiek būvētas šīs iekārtas vai būves;

5.8. rūpnieciskās avārijas (ar smagākajām sekām) iespējamās nevēlamās iedarbības izplatības aprēķina (ar datorprogrammu) izdruku, ja nepieciešams;

5.9. aprēķinātās rūpnieciskās avārijas seku iespējamās nevēlamās iedarbības izplatības attēlojumu uz kartes;

5.10. apziņošanas shēmu rūpniecisko avāriju gadījumiem;

5.11. plānus (to kopijas) rīcībām bīstamo vielu noplūdes, ugunsgrēka vai citu nevēlamu notikumu gadījumos;

5.12. bīstamo ķīmisko vielu un maisījumu drošības datu lapu kopijas vismaz tām vielām, kurām veikts rūpnieciskās avārijas iespējamās nevēlamās iedarbības izplatības aprēķins, ja šīs drošības datu lapas nav pievienotas iesniegumam;

5.13. to normatīvo aktu un informācijas avotu sarakstu, kas izmantoti, izstrādājot rūpniecisko avāriju novēršanas programmu.

Vides aizsardzības un
reģionālās attīstības ministrs Kaspars Gerhards